Ehdotus NEUVOSTON PÄÄTÖS Yhdistyneiden kansakuntien Euroopan talouskomission hallintokomiteassa esitettävästä unionin kannasta puristussytytysmoottorilla varustettuihin raskaisiin hyötyajoneuvoihin, maatalous- ja metsätraktoreihin ja liikkuviin työkoneisiin jälkiasennettavien päästöjenrajoituslaitteiden hyväksyntää koskevia yhdenmukaisia vaatimuksia koskevaan sääntöluonnokseen /* COM/2013/0693 final - 2013/0333 (NLE) */





PERUSTELUT 1. EHDOTUKSEN TAUSTA · Ehdotuksen perustelut ja tavoitteet Yhdistyneiden kansakuntien Euroopan talouskomissio (UNECE) kehittää kansainvälisellä tasolla yhdenmukaistettuja vaatimuksia, joiden tarkoituksena on poistaa kaupan tekniset esteet vuoden 1958 tarkistetun sopimuksen sopimuspuolten välisestä moottoriajoneuvojen ja niissä käytettävien järjestelmien kaupasta ja varmistaa tällaisten ajoneuvojen ja järjestelmien osalta korkeatasoinen turvallisuus ja ympäristönsuojelu. UNECE sai äskettäin valmiiksi sääntöluonnoksen, joka koskee puristussytytysmoottorilla varustettuihin raskaisiin hyötyajoneuvoihin, maatalous- ja metsätraktoreihin ja liikkuviin työkoneisiin jälkiasennettavien päästöjenrajoituslaitteiden hyväksyntää koskevia yhdenmukaisia vaatimuksia. Tämän sääntöluonnoksen tavoitteena on vahvistaa näille laitteille vaatimukset, joilla varmistetaan hyväksyttävä ympäristönsuojelun taso ja asianmukainen toiminta laitteiden eliniän aikana. Tässä ehdotuksessa pyritään määrittelemään unionin kanta mainittuun UNECE:n sääntöluonnokseen, joka koskee jälkiasennettavien päästöjenrajoituslaitteiden hyväksyntää, ja tarkoituksena on säätää siitä, että unioni äänestää komission edustamana luonnoksen hyväksymisen puolesta. · Yleinen tausta Päästöjen rajoittamiseen tarkoitettujen jälkiasennettavien laitteistojen tyyppihyväksyntää koskevia teknisiä vaatimuksia käsitellään nykyisin kansallisella tasolla. Jälkiasennettavien päästöjenrajoituslaitteiden hyväksyntää koskevan UNECE:n sääntöluonnoksen hyväksyminen on merkittävä edistysaskel päästöjenrajoituslaitteistojen markkinoiden yhdenmukaistamisessa ja niillä käytävän kaupan esteiden poistamisessa, sillä EU:n jäsenvaltiot voivat käyttää sääntöä viiteaineistona laatiessaan omaa lainsäädäntöään. Näin ollen unionin on tarkoitus äänestää jälkiasennettavia päästöjenrajoituslaitteita koskevan UNECE:n sääntöluonnoksen hyväksymisen puolesta, jotta saadaan vahvistettua kansainvälisellä tasolla yhdenmukaistetut vaatimukset, joilla helpotetaan kansainvälistä kauppaa. Tämän ansiosta eurooppalaisten yritysten on tarpeen noudattaa vain yksiä vaatimuksia, jotka on tunnustettu maailmanlaajuisesti eli vuoden 1958 tarkistetun UNECE-sopimuksen sopimuspuolina olevissa maissa. · Voimassa olevat aiemmat säännökset Ehdotuksen piiriin kuuluvia teknisiä vaatimuksia käsitellään nykyisin kansallisella tasolla, joten EU-lainsäädäntöä tai UNECE-sääntöjä ei ole. · Johdonmukaisuus suhteessa unionin muuhun politiikkaan ja muihin tavoitteisiin Ehdotus on moottoriajoneuvojen ja moottorien tyyppihyväksynnästä raskaiden hyötyajoneuvojen päästöjen osalta (Euro VI) annetun asetuksen (EY) N:o 595/2009 ja liikkuviin työkoneisiin asennettavien polttomoottoreiden kaasu- ja hiukkaspäästöjen torjuntatoimenpiteitä koskevan jäsenvaltioiden lainsäädännön lähentämisestä annetun direktiivin 97/68/EY tavoitteiden mukainen ja siis johdonmukainen suhteessa ympäristönsuojelun korkean tason toteuttamista koko unionin alueella koskevaan EU:n tavoitteeseen. 2. INTRESSITAHOJEN KUULEMINEN JA VAIKUTUSTEN ARVIOINTI · Intressitahojen kuuleminen Ehdotusta laadittaessa Euroopan komissio on osallistunut jälkiasennettavia päästöjenrajoituslaitteita käsittelevään UNECE:n epäviralliseen työryhmään, jossa ovat kokoontuneet sidosryhmien ja jäsenvaltioiden edustajat. Lisäksi asiakirjan luonnosteluvaiheessa on 10. heinäkuuta 2012 pidetyssä teknisen komitean (moottoriajoneuvot) kokouksessa keskusteltu ehdotustekstin keskeisistä seikoista. · Vaikutusten arviointi Jälkiasennettavia päästöjenrajoituslaitteita koskevien säännösten voidaan katsoa täydentävään UNECE:n ja EU:n päästösäädöksiä, jotka koskevat raskaita hyötyajoneuvoja ja niiden moottoreita (Euro IV) ja liikkuvia työkoneita. Ensiksi mainittujen osalta on tehty vaikutusten arviointi, jossa arvioitiin useita politiikan vaihtoehtoja. Liikkuvia työkoneita koskevaa vaikutusten arviointia laaditaan parhaillaan, joten erillistä vaikutusten arviointia ei pidetty tarpeellisena UNECE-säännön hyväksymistä varten. 3. EHDOTUKSEN OIKEUDELLISET NÄKÖKOHDAT · Ehdotetun toimen lyhyt kuvaus Ehdotuksen avulla unioni voi äänestää komission edustamana UNECE:n sellaisen sääntöluonnoksen hyväksymisen puolesta, joka koskee puristussytytysmoottorilla varustettuihin raskaisiin hyötyajoneuvoihin, maatalous- ja metsätraktoreihin ja liikkuviin työkoneisiin jälkiasennettavien päästöjenrajoituslaitteiden hyväksyntää koskevia yhdenmukaisia vaatimuksia. · Oikeusperusta Kun otetaan huomioon neuvoston päätöksen aihe ja sisältö, oikeusperustan muodostavat SEUT-sopimuksen 114 artikla ja 218 artiklan 9 kohta. Neuvoston päätöksen hyväksymisessä noudatetaan menettelyä, josta säädetään neuvoston päätöksen 97/836/EY 4 artiklan 2 kohdassa. · Toissijaisuusperiaate Direktiivillä 2008/50/EY vahvistetaan ilmanlaatua koskevat tavoitteet erilaisten päästöjen osalta ja jätetään jäsenvaltioiden päätettäväksi ne toimenpiteet, jotka on toteuttava tällaisten tavoitteiden saavuttamiseksi. Tässä yhteydessä voi jälkiasennettavilla päästöjenrajoituslaitteilla olla keskeinen osuus, sillä niiden asentaminen jo markkinoilla oleviin ajoneuvoihin on seikka, johon usein puututaan kansallisella tasolla osana ilmanlaadun parantamiseen vaadittavia toimenpiteitä. Edellä kuvatun taustan vuoksi ja toissijaisuusperiaatteen mukaisesti EU:n on aiheellista liittyä jälkiasennettavien päästöjenrajoituslaitteiden hyväksymistä koskevaan UNECE-sääntöön ja samalla kunnioittaa jäsenvaltioiden oikeutta päättää siitä, olisiko tätä sääntöä noudatettava kunkin jäsenvaltion tasolla jälkiasennettavien päästöjenrajoituslaitteiden pakollista tyyppihyväksyntää varten tai muihin tarkoituksiin. Vuoden 1958 sopimuksen perussääntöjä on kuitenkin sovellettava koko EU:ssa ja samalla tavoin kaikissa jäsenvaltioissa, kuitenkaan rajoittamatta jäsenvaltioiden mahdollisuutta tehdä tällainen päätös oman toimivaltansa puitteissa. Ehdotus on näin ollen toissijaisuusperiaatteen mukainen. · Suhteellisuusperiaate Ehdotus on suhteellisuusperiaatteen mukainen, koska se ei ylitä sitä, mikä on tarpeen sen tavoitteiden saavuttamiseksi; tavoitteena on varmistaa sisämarkkinoiden moitteeton toiminta ja taata samalla korkeatasoinen ympäristön suojelu. · Sääntelytavan valinta Ehdotettu sääntelytapa: neuvoston päätös. Neuvoston päätöstä pidetään asianmukaisena sääntelytapana, sillä se on linjassa SEUT-sopimuksen 218 artiklan 9 kohdan vaatimusten kanssa. 4. TALOUSARVIOVAIKUTUKSET Ehdotuksella ei ole vaikutuksia unionin talousarvioon. 2013/0333 (NLE) Ehdotus NEUVOSTON PÄÄTÖS Yhdistyneiden kansakuntien Euroopan talouskomission hallintokomiteassa esitettävästä unionin kannasta puristussytytysmoottorilla varustettuihin raskaisiin hyötyajoneuvoihin, maatalous- ja metsätraktoreihin ja liikkuviin työkoneisiin jälkiasennettavien päästöjenrajoituslaitteiden hyväksyntää koskevia yhdenmukaisia vaatimuksia koskevaan sääntöluonnokseen EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 114 artiklan yhdessä 218 artiklan 9 kohdan kanssa, ottaa huomioon Euroopan komission ehdotuksen sekä katsoo seuraavaa: (1) Unioni on neuvoston päätöksellä 97/836/EY[1] liittynyt Yhdistyneiden kansakuntien Euroopan talouskomission, jäljempänä ’UNECE’, sopimukseen pyörillä varustettuihin ajoneuvoihin ja niihin asennettaviin tai niissä käytettäviin varusteisiin ja osiin sovellettavien yhdenmukaisten teknisten vaatimusten hyväksymisestä sekä näiden vaatimusten mukaisesti annettujen hyväksymisien vastavuoroista tunnustamista koskevista ehdoista, jäljempänä ’vuoden 1958 tarkistettu sopimus’. (2) Puristussytytysmoottorilla varustettuihin raskaisiin hyötyajoneuvoihin, maatalous- ja metsätraktoreihin ja liikkuviin työkoneisiin jälkiasennettaviin päästöjenrajoituslaitteisiin sovellettavia yhdenmukaisia hyväksyntävaatimuksia koskevassa UNECE:n sääntöluonnoksessa vahvistetuilla yhdenmukaistetuilla vaatimuksilla[2] pyritään poistamaan teknisiä kaupan esteitä vuoden 1958 tarkistetun sopimuksen sopimuspuolten väliseltä jälkiasennettavien päästöjenrajoituslaitteiden kaupalta ja varmistamaan tällaisten järjestelmien korkeatasoinen suorituskyky ja ympäristönsuojelu. (3) On aiheellista vahvistaa kyseisen UNECE:n sääntöluonnoksen hyväksymistä koskeva kanta, joka esitetään unionin puolesta vuoden 1958 tarkistetun sopimuksen hallintokomiteassa, ON HYVÄKSYNYT TÄMÄN PÄÄTÖKSEN : Ainoa artikla Vuoden 1958 tarkistetun sopimuksen hallintokomiteassa komission edustuksella esitettävä unionin kanta on, että unioni äänestää asiakirjaan ECE TRANS/WP.29/2013/119 sisältyvän, puristussytytysmoottorilla varustettuihin raskaisiin hyötyajoneuvoihin, maatalous- ja metsätraktoreihin ja liikkuviin työkoneisiin jälkiasennettavien päästöjenrajoituslaitteiden hyväksyntää koskevista yhdenmukaisista vaatimuksista annetun UNECE:n sääntöluonnoksen puolesta. Tehty Brysselissä Neuvoston puolesta [1] EYVL L 346, 17.12.1997, s. 78. [2] UNECE-asiakirja ECE TRANS/WP.29/2013/6.